作者:趙必□
標題:賀新郎
內容:沙上盟鷗鷺。笑吟翁、夢今不到，草堂深處。金屋重重春睡暖，傍翠偎香步步。已自摘、蟠桃三度。舊日畫眉情性在，更君房、妙絕文章語。消受得，乘鸞侶。樓中燕燕誰家住。又從新、移根換葉，栽花千樹。第一信風春事覺，莫遣綠羞紅汙。早早做、闌干遮護。天上姻緣千里合，喜乘槎、先入銀河路。人似玉，衣金縷。